
RAPORT  COMUN
asupra proiectului de Lege privind înfiinţarea, organizarea şi funcţionarea formelor istorice asociative de proprietate 
(PL.x 180/2015)
În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi, au fost sesizate spre dezbatere în fond cu proiectul de Lege privind înfiinţarea, organizarea şi funcţionarea formelor istorice asociative de proprietate, transmis cu adresa nr. PL. x 180 din 4 martie 2015 şi înregistrat cu nr. 4c-4/127/10.03.2015, respectiv cu nr.4c-11/324/09.03.2015.
Conform prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege  în şedinţa din 3 martie 2015.
Consiliul Legislativ a avizat negativ proiectul de lege, conform avizului nr.562 din 14 mai 2015.
Proiectul de lege are ca obiect de reglementare crearea cadrului legal pentru reînfiinţarea şi funcţionarea formelor istorice asociative de proprietate asupra terenurilor cu vegetaţie forestieră, cum ar fi: obştile de moşneni în devălmăşie, obştile răzeşeşti nedivizate, composesoratele, obştile de cumpărare, pădurile grănicereşti, pădurile urbariale, comunele politice, cooperativele precum şi alte comunităţi şi forme asociative. 
În conformitate cu prevederile art.61 şi art.63 din Regulamentul Camerei Deputaţilor, republicat, Comisiile au examinat proiectul de lege sus menţionat în şedinţe separate.
Membrii Comisiei pentru agricultură, silvicultură, industrie alimentară şi servicii specifice au examinat proiectul de lege menţionat mai sus în şedinţa din 28 decembrie 2016. 
La lucrările Comisiei pentru agricultură şi-au înregistrat prezenţa un număr de 23 deputaţi, din totalul de 24 de membri ai Comisiei.
Membrii Comisiei juridice, de disciplină şi imunităţi  au examinat proiectul de lege sus menţionat în şedinţa din 22 noiembrie 2016. 
Din numărul total de membri ai Comisiei juridice, de disciplină şi imunităţi, la lucrările comisiei deputaţii au fost prezenţi conform listei de prezenţă.

În urma examinării proiectului de lege şi a opiniilor exprimate de către membrii celor două Comisii, s-a hotărât, în unanimitate de voturi, să se propună plenului Camerei Deputaţilor respingerea proiectului de Lege privind înfiinţarea, organizarea şi funcţionarea formelor istorice asociative de proprietate, întrucât există cadru legislativ privind înfiinţarea, organizarea şi funcţionarea formelor istorice asociative şi anume: Legea fondului funciar nr.18/1991 şi Legea nr.1/2000.   
În raport cu obiectul şi conţinutul său, proiectul de lege face parte din categoria legilor organice.

